b'\n_START_ARTICLE_\nEnrique Castillo Ron\n_START_SECTION_\nBiografia\n_START_PARAGRAPH_\nCastillo Ron va estudiar al Col\xc2\xb7legi dels Maristes de Madrid. Va obtenir el t\xc3\xadtol d\'enginyer de camins, canals i ports en la Universitat Polit\xc3\xa8cnica de Madrid el 1969 i m\xc3\xa9s tard va realitzar dos doctorats: un en la Universitat de Northwestern (Estats Units), i un altre a la Polit\xc3\xa8cnica de Madrid (1972). Despr\xc3\xa9s va cursar tamb\xc3\xa9 la Llicenciatura en Ci\xc3\xa8ncies Matem\xc3\xa0tiques (1974)._NEWLINE_Despr\xc3\xa9s de ser professor de l\'Escola de Camins de Madrid, el 1973 es va traslladar a Santander i des de llavors ha rom\xc3\xa0s en la Universitat de Cant\xc3\xa0bria com a professor de la seva Escola de Camins, excepte dues estades en la Universitat de Temple (Estats Units) i a la Universitat de Castilla-La Mancha, en la qual va ajudar al llan\xc3\xa7ament de l\'Escola de Camins de Ciudad Real._NEWLINE_\xc3\x89s membre de nombre i fundador de la Reial Acad\xc3\xa8mia d\'Enginyeria d\'Espanya i acad\xc3\xa8mic de la Reial Acad\xc3\xa8mia de Ci\xc3\xa8ncies Exactes, F\xc3\xadsiques i Naturals, de la que en fou elegit en 2009 i en va prendre possessi\xc3\xb3 en 2011 amb el discurs "Una vida dedicada a la Matem\xc3\xa1tica y sus aplicaciones". Tamb\xc3\xa9 \xc3\xa9s doctor honoris causa per la Universitat d\'Oviedo. Ha rebut la Medalla de la Universitat de Castilla-la Mancha i la Medalla de Plata de la Universitat de Cant\xc3\xa0bria, aix\xc3\xad com diversos premis m\xc3\xa9s._NEWLINE_Ha publicat m\xc3\xa9s de 450 treballs, que inclouen catorze llibres en angl\xc3\xa8s i setze en espanyol; ha dirigit 33 tesis doctorals i ha estat docent en universitats espanyoles i estrangeres. Ha organitzat mestratges itinerants amb la Universitat de Cant\xc3\xa0bria a diversos pa\xc3\xafsos de Sud-am\xc3\xa8rica i treballs de cooperaci\xc3\xb3 internacional en aquest continent i a \xc3\x80frica.\n_START_SECTION_\nExpert en estad\xc3\xadstica\n_START_PARAGRAPH_\nCastillo Ron \xc3\xa9s conegut internacionalment com un dels millors experts en Estad\xc3\xadstica de valors extrems i en fiabilitat d\'obres civils. A m\xc3\xa9s, ha estat convidat pel National Institute of Standards and Technology (NIST), la instituci\xc3\xb3 m\xc3\xa9s important del m\xc3\xb3n en fiabilitat, a impartir un curs, una pon\xc3\xa8ncia convidada i una taula rodona a la seva seu de Gaithersburg (Estats Units)._NEWLINE_Ha contribu\xc3\xaft a introduir els m\xc3\xa8todes d\'optimitzaci\xc3\xb3 i an\xc3\xa0lisis probabilistes de riscs en enginyeria amb dos llibres (publicats per Wiley i Springer), tesis doctorals i publicacions en revistes. Ha jugat un paper rellevant en la introducci\xc3\xb3 de la intel\xc2\xb7lig\xc3\xa8ncia artificial i els sistemes experts a Espanya, a trav\xc3\xa9s dels seus llibres en castell\xc3\xa0 i angl\xc3\xa8s, i de les seves publicacions i aplicacions a l\'enginyeria._NEWLINE_Tamb\xc3\xa9 \xc3\xa9s inventor de les xarxes funcionals, introdu\xc3\xafdes per dos llibres i diversos articles i ha implementat una nova filosofia per modelitzar els problemes f\xc3\xadsics i enginyers mitjan\xc3\xa7ant propietats, havent aplicat la t\xc3\xa8cnica a diverses \xc3\xa0rees, molt especialment al problema de la fatiga de materials._NEWLINE_\xc3\x89s un especialista mundialment reconegut en equacions funcionals. Recentment ha fet importants aportacions a la modelitzaci\xc3\xb3 del tr\xc3\xa0nsit de vehicles i ferroviari.'